Vukicevic har ikke kommet til Norge
Til tross for at friidrettsforbundet allerede torsdag ba Vukicevic om å returnere fra treningsleiren i Sør-Afrika, har treneren fremdeles ikke kommet til Norge. Forbundet ønsker å snakke med 56-åringen for å få alle opplysningene om e-postene han har sendt med slovenske Srdjan Djordjevic i perioden 2001-2003. I e-postene spør Vukicevic sin venn om dopingtester, veksthormoner og testosteron. Den profilerte friidrettstreneren har innrømmet at han har spurt om dette, men mener e-postene er blitt forfalsket av hans ekskone. Overfor VG Nett sier Vukicevic' advokat, Vidar Strømme, at han ikke tror det vil bli noe møte mellom Vukicevic og forbundet i helgen. Det bekrefter også friidrettsforbundet. - Det blir ikke noe møte i helgen. Vi ønsker heller ikke å si når møtet blir gjennomført fordi vi ikke vil ha et stort presseoppbud. Vi vil ha svar på spørsmålene våre i fred og ro, sier generalsekretær i friidrettsforbundet, Kjetil Hildeskor, til VG Nett. Han vil av samme grunn heller ikke si når Vukicevic lander i Norge, men sier at møtet mellom dem vil skje tidlig i neste uke. - Vi kan ikke vente lenge med å møte ham, sier Hildeskor.Christina Vukicevic, datteren til Petar Vukicevic, skal ved flere anledninger ha trent hos omstridte Djordjevic i fjor. Det sier den slovenske journalisten Jurij Zavrsnik til VG Nett. Han jobber som friidrettsekspert i dagsavisen Ekipa og intervjuet Vukicevic i juni 2011. Da fortalte den norske hekkeløperen om hvordan hun hadde trent hos Djordjevic to eller tre ganger tidligere på året. - Jeg har vært i Slovenia og Ljubljana mange ganger. Jeg liker byen. Faren min, som også er treneren min, har jobbet med Srdjan Djordjevic, og jeg har også trent der, siteres Christina Vukicevic til Ekipa. Ifølge hennes mediekontakt i Olympiatoppen, Halvor Lea, ønsker hun ikke å si noe om saken offentlig foreløpig.VG Nett har forsøkt en rekke ganger denne uken å komme i kontakt med Petar Vukicevic, men han har ikke besvart noen av oppringningene. - Både jeg og Petar skjønner at det er offentlig interesse rundt dette, men foreløpig har han valgt å ikke snakke med pressen, sier advokat Strømme til VG Nett. Også Hildeskor sier han forstår interessen rundt saken, men mener det er viktig at Vukicevic snakker med forbundet først. - Pressen har selvfølgelig behov for å snakke med ham, men det har vi også. I Norge må vi gi folk en skikkelig mulighet til å få forklare seg først. Jeg regner med at han vil fortelle sin versjon for pressen når han er klar for det, sier Hildeskor.Lørdag gjengir Dagbladet store deler av e-post-korrespondansen mellom Vukicevic og Djordjevic. Det reagerer advokaten på. - Jeg tror det vil bli en del spekulasjoner om hvilke utøvere det vises til i e-postene, derfor ville det vært greit om det ble tatt opp med forbundet før de ble publisert, sier Strømme. Antidoping Norge ble varslet om e-postene med dopingspørsmålene allerede i 2011, men saken ble henlagt fordi den var foreldet. Fredag ettermiddag valgte de likevel å gjenoppta granskingen av Vukicevic etter oppfordring fra Norges Idrettsforbund (NIF). - Jeg har gått gjennom e-postene med Norges Friidrettsforbund. Innholdet er av en karakter som er så oppsiktsvekkende at vi har anmodet om å gjenoppta granskingen. Det som fremkommer, er alvorlig, sa generalsekretær Inge Andersen i NIF til VG Nett torsdag kveld.
Norges Friidrettsforbund kommer ikke til å møte Petar Vukicevic (56) i helgen og vil ikke si når treneren er tilbake i landet.